
      A Remedios Padín


      e Xosé Ramón Mariño Ferro,


      compartindo emocións.


      

    

  


  
    
      Limiar


      Recollemos neste volume catro ensaios dedicados a distintos aspectos da obra plástica de Luís Seoane (Bos Aires, 1910 - A Coruña, 1979).


      O primeiro dos traballos que presentamos: “«Un pintor que sabía o que facía». A construción do estilo en Luís Seoane” tivo como punto de partida o comisariado da mostra “Seoane, razón e compromiso”, proxecto realizado xunto a Fernando Martínez Vilanova en 2010 para a Fundación Novacaixagalicia. O texto pretende facer unha análise da pintura de Seoane e das estratexias de representación que caracterizan a evolución do seu estilo.


      O segundo estudo: “«Esquema de claridades». A obra artística de Luís Seoane durante a Segunda República” é un escrito –que ten como punto de partida unha conferencia impartida no MARCO de Vigo en 2015– centrado nos anos xuvenís do futuro pintor, cando o debuxo é a principal ferramenta creativa que utiliza, moitas veces ao servizo dos ideais políticos republicanos e galeguistas e en estreita complicidade cos proxectos culturais da súa xeración.


      A primeira versión -mais breve- do texto “A paisaxe americana. Lorenzo Varela, Luís Seoane e unha viaxe ao territorio de Neuquén” foi publicada en 2005 no número 64 da revista A Trabe de Ouro. Trátase dun escrito centrado ao redor dun momento concreto, e fulcral, da evolución estética de Seoane pintor e referenciado por medio da relación co seu íntimo amigo, o poeta e compañeiro de exilio Lorenzo Varela.


      Finalmente, o ensaio “Outro idioma galego. A visión da arte galega nos escritos de Luís Seoane” foi presentado como relatorio no “Encontro Luís Seoane artista” celebrado en Pontevedra en maio de 2010, organizado pola Fundación Luís Seoane e mais a Facultade de Belas Artes da Universidade de Vigo. Neste traballo preténdese dar conta da concepción estética que se percibe nos traballos sobre arte escritos polo noso pintor.


      Ao longo de toda súa obra plástica e literaria Luís Seoane preséntasenos como un creador, como un intelectual e artista, debedor dunha idea da cultura vinculada de vez ao compromiso social e político.


      Formado no galeguismo e no marxismo dos anos trinta e na cultura republicana, Seoane fixo parte do máis salientábel da intelectualidade fiel á República. Máis tarde, desde o exilio na Arxentina, desenvolveu unha inmensa obra: pictórica, literaria e editorial e todo este labor estivo situado coa mente e as enerxías postas en Galiza, cerna das súas angueiras culturais e políticas, porque Seoane combinou permanentemente un interese pola renovación desde criterios estritamente formais coa preocupación ideolóxica e temática de matriz galega, interesado en dar continuidade a un movemento cultural de carácter nacional.


      Mais a obra de Luís Seoane é tamén, toda ela, un exercicio de consciencia e dignidade contra a desmemoria. O artista traza as súas imaxes e calquera manobra de ocultación desaparece, porque con el recuperamos persoas reais que son tamén heroes e son pobo, tan heroes e pobo como Manuela Rodríguez, a emigrante en Xenebra do óleo Emigrante (1967, Museo de Belas Artes, A Coruña); os “fuxidos”, vítimas da Guerra Civil, do cadro Guerrilleiros (1950, Fundación Luís Seoane); os perseguidos do franquismo do óleo O proceso de Burgos (1971; Fundación Luís Seoane, A Coruña) [ilust. 14] ou Roi Xordo, evocado en gravados, cerámicas e tapices que lembran as guerras irmandiñas, en que o líder da sublevación antiseñorial do século XV é cinsa e é pan -que diría o poeta amigo Lorenzo Varela-, é parte física e tamén parte da substancia ética do que nós somos.


      O mundo pintado ou poetizado por Seoane, como o de Lorenzo Varela ou Castelao, segue a existir porque o preservaron para que a memoria sirva para o noso presente. Porque o mundo existe en canto algúns o contan, en canto a memoria persiste como exemplo e advertencia.


      Un extraordinario artista, sobrevivente dos campos de exterminio nazis: Zoran Music, titulou en 1970 a súa serie de debuxos sobre o terror fascista e o holocausto Nós non somos os derradeiros, advertíndonos -el que levaba perpetuamente o resplandor do terror carimbado nos seus ollos- contra o esquecemento, lembrándonos que apenas coñecendo o pasado podemos evitar os seus males.


      Como un lóstrego agroman novamente as imaxes de Seoane e o escintilar da convulsión do seu tempo tórnase outra volta absolutamente real mais con el tamén se fai real a esperanza e a dignidade individual e colectiva.

    

  


  
    
      1. “un pintor que sabía o que facía”. a construción do estilo en Luís Seoane


      

      Lo veo a Ud. muy siglo XX y lo veo también


      prodigiosamente románico.


      Julio J. Payró1


      

      O traballo creativo de Luís Seoane (Bos Aires, 1910- A Coruña, 1979), co paso do tempo, confírmao como o grande pintor e intelectual galego. O artista xogou un papel decisivo na nosa evolución plástica ao longo de boa parte do século XX, comezando a súa obra na década dos trinta e mantendo a súa actividade até practicamente o momento do seu falecemento. Estamos perante unha ampla cronoloxía que nos permite unha ollada panorámica á evolución do seu estilo que o levará a configurar a súa particular linguaxe planimétrica e colorista, unha linguaxe que a cita do crítico Julio J. Payró, coa que encabezamos este ensaio, baliza de xeito brillante e preciso ligando explicitamente modernidade e tradición.


      Luís Seoane, que acabará por ser unha figura chave no debate sobre a fixación dun modelo de arte galega, inicia a súa obra nos anos trinta, en canto mantén un intenso activismo político en posicións esquerdistas e galeguistas.


      O estilo inicial de Seoane, conservado en gravados, debuxos e augadas dos anos republicanos, enlaza coa modernidade estética internacional, evidenciando o coñecemento de fórmulas postimpresionismo, cubistas, fauvistas e expresionistas, que no galego se manifestan cun fondo sentido lírico, velaí as augadas como Natureza viva (1934, Fundación Luís Seoane, A Coruña), as ilustracións das revistas Resol e Universitarios ou os debuxos inseridos en libros como os que realiza para Mar ao norde, Cantiga nova que se chama riveira e Poemas do si e non, os tres de Álvaro Cunqueiro; Huellas de Feliciano Rolán ou Corazón ao vento de Aquilino Iglesia Alvariño. En ocasións o artista pon este lirismo ao servizo dunha mensaxe política, eis os traballos realizados para publicacións como a luguesa Yunque. Así no número catro desta revista, publicado o 1 de maio de 1932, reprodúcese o gravado Galiza ergueita, e nel aparecen dous personaxes, un cunha fouce, outro co puño cerrado e detrás a cabeza dunha vaca e unha lancha no mar. A simboloxía social, de clase, é evidente, e para ela utiliza un estilo menos lírico que noutras obras desta altura, máis achegado aos gravados sociais de Carlos Maside, como os que o pintor de Pontecesures realizou para a revista Nueva España en 1931, obras como La Carcel, La Elocuencia, Ha pasado el orden ou La carga. Nesta liña están os debuxos de Seoane para o xornal Claridad [ilust. 2 e 3], que tamén evidencian a pegada de Maside ou mesmo das viñetas de Castelao.


      O influxo da figuración alemá de entreguerras, presente nos anos republicanos, será aínda máis perceptíbel nas obras realizadas a partir da Guerra Civil. Expresado fundamentalmente por medio dun debuxo que, como sinalou Lorenzo Varela, o autor que mellor describiu o Seoane de mocidade, salienta polo acentuado da liña solta, alternativamente barroca e sintética, sempre de extrema sinxeleza final.2


      A propósito da influencia da arte alemá, en moitas ocasións lembrou Luís Seoane a experiencia destes anos, amosando a súa admiración pola pintura xermana de entreguerras e o seu coñecemento do contexto político-cultural en que se desenvolveu.3


      Cómpre salientar que a influencia xermana se estende no mundo artístico galego desta altura ao ámbito teórico, especialmente notábel a do crítico Franz Roh e a do historiador da arte Wilhelm Worringer –coñecido pola súa teoría da Einfühlhung (empatía)4–. Ambos inflúen en Rafael Dieste, que cita a Roh, autor de Realismo máxico. Post expresionismo, volume publicado orixinalmente en 1925 e que na tradución española de 1927 tivo unha enorme influencia nos artistas da xeración d’Os Novos. Rafael Dieste fala do crítico xermano no seu ensaio “Expresionismo” (1932),5 en canto o escritor Álvaro Cunqueiro tamén se refire o mesmo ano ao realismo máxico nunha conferencia sobre o pintor Manuel Colmeiro. O propio Colmeiro afirmaba que lera a Roh e mais a Worringer por medio de Dieste6 e Seoane cítao nalgúns dos seus ensaios de arte.7


      Nesta altura Seoane participa activamente nun capítulo singular dentro da temática social na arte galega anterior á Guerra Civil como é o cartelismo. O cartel político adquiriu no período republicano, e logo nos anos da Guerra Civil, unha importancia social e estética de primeira magnitude, conformándose como un fenómeno artístico con capacidade de amalgamar ao seu redor un espectro social amplo e variado. Instrumento de axitación, de loita contra o fascismo e en defensa das reivindicacións laborais e políticas, tiña na súa representación unha forza superior aos propios textos sindicais ou políticos.8


      En Galiza a eclosión do cartelismo político prodúcese coa campaña a prol do Estatuto de Autonomía de 1936 -que sería aprobado en referendo en xuño-. Este contexto foi unha ocasión única para moitos creadores desenvolveren as súas preocupacións sociais.


      Os carteis da campaña son, xa que logo, representativos deste ambiente, preocupados pola mensaxe social e pola súa capacidade de comunicación. Foron feitos, entre outros, por Camilo Díaz Baliño –que foi asasinado o 14 de agosto de 1936-, polo seu fillo Isaac Díaz Pardo, Carlos Maside, Bernardino Vidarte, José López Bouza (en cursiva) Zeus, Castelao, e naturalmente por Seoane.9


      Seoane é autor do cartel quizais de maior valor estético deste conxunto, obra que representa un polbo que ten prendida unha figura humana, acompañado dun texto en que se le “O estatuto libertará a nosa Terra”. O estilo que segue o autor é moi próximo ás augadas que conservamos del deste período ou ás ilustracións de libros e revistas que xa citamos, neste caso explicitamente ao servizo dunha mensaxe política: a propaganda pro Estatuto.


      A atroz experiencia vivida nos comezos da Guerra Civil, coa intensa represión e os asasinatos realizados polos sublevados franquistas están na base da mudanza que se produce na obra de Seoane e doutros artistas galegos como Federico Rivas, Castelao, Manuel Colmeiro ou Arturo Souto, que reflicten o clima de terror que se vivía na Galiza dos primeiros días de triunfo do fascismo. A xestualidade das obras, o dramatismo das faces e a saudade das expresións fálannos do pesadelo, do desacougo, da morte e do sombrizo mundo que lles tocou vivir.


      Desde que o artista chega á Arxentina, a finais de 1936, até comezos dos corenta, as propostas creativas de Seoane van están moi achegadas ás doutros artistas que traballaban na Arxentina desde perspectivas sociais antifascistas como Manuel Colmeiro, Attilio Rossi, Manuel Kantor, Juan Carlos Castagnino, Lino Enea Spilimbergo, Alberto López Claro, Alcides Gubellini, Carybé ou Clément Moreau.10


      Luís Seoane publica, ao comezo do seu exilio na Arxentina en 1937, o seu álbum Trece estampas de la traición. Trátase dunha intensa denuncia da represión franquista, en que inclúe debuxos tematicamente moi próximos aos álbums de Castelao, cun ton en ocasións satírico. Entre eles temos exemplos achegados aos debuxos de Atila en Galicia e Galicia m

